เอกสารแนบ 3 : เอกสารแนบอื่นๆ

รายงานจากคณะกรรมการตรวจสอบ

เรียน ท่านผู้ถือหุ้น บริษัท ลลิล พร็อพเพอร์ตี้ จำกัด (มหาชน)

คณะกรรมการตรวจสอบ ประกอบด้วยนายสุวรรณ แทนสถิตย์ เป็นประธานกรรมการตรวจสอบ
รองศาสตราจารย์นิพัทธ์ จิตรประสงค์ และนายสุรนันท์ วงศ์วิทยกำจร เป็นกรรมการตรวจสอบ

คณะกรรมการตรวจสอบได้ปฏิบัติหน้าที่ตามขอบเขตหน้าที่และความรับผิดชอบที่ได้รับมอบหมายจากคณะกรรมการบริษัท
ซึ่งสอดคล้องกับข้อกำหนดของตลาดหลักทรัพย์แห่งประเทศไทย โดยในปี 2551 มีการประชุมทั้งสิ้น 5
ครั้ง โดยกรรมการตรวจสอบทุกท่านเข้าร่วมประชุมครบถ้วน ทุกครั้ง
และได้รายงานผลการดำเนินงานต่อคณะกรรมการบริษัทเป็นประจำทุกไตรมาส
และการประชุมในบางครั้งได้หารือกับฝ่ายบริหาร ผู้สอบบัญชี และผู้ตรวจสอบภายใน ซึ่งการประชุม
ทุกครั้ง คณะกรรมการตรวจสอบได้รายงาน แสดงความเห็นและให้ข้อเสนอแนะอย่างอิสระ
มีสาระสำคัญสรุปได้ดังนี้

การจัดทำและการเปิดเผยข้อมูลในรายงานทางการเงิน

คณะกรรมการตรวจสอบ ได้สอบทานงบการเงินรายไตรมาสและงบการเงินประจำปี 2551
ร่วมกับฝ่ายบริหารและผู้สอบบัญชี ว่าได้มีการปฏิบัติตามหลักการบัญชีที่รับรองทั่วไป
มีการเปิดเผยข้อมูลที่สำคัญอย่างเพียงพอ โดยมีการสอบถามและแลกเปลี่ยนข้อคิดเห็นร่วมกัน
รวมทั้งพิจารณาและเสนอความเห็นต่อแผนการตรวจสอบและผลการตรวจสอบของผู้สอบบัญชีก่อนเสนอคณะกรรมการบริษัทเพื่อพิจารณาอนุมัติ

คณะกรรมการตรวจสอบมีความเห็นว่า
กระบวนการจัดทำและการเปิดเผยข้อมูลในรายงานทางการเงินที่เหมาะสม และเชื่อถือได้

การควบคุมภายในและการตรวจสอบภายใน

คณะกรรมการตรวจสอบ ได้มีการประชุมอย่างสม่ำเสมอร่วมกับแผนกตรวจสอบภายใน
เพื่อให้กระบวนการปฏิบัติงานมีประสิทธิภาพและมีระบบควบคุมภายในที่รัดกุมเพียงพอยิ่งขึ้น
ตลอดจนพิจารณาภารกิจ ขอบเขตการปฏิบัติงาน หน้าที่ความรับผิดชอบ และความเป็นอิสระ
อีกทั้งพิจารณาให้ความเห็นชอบแผนงานตรวจสอบประจำปี และรับทราบผลการตรวจสอบภายใน
พร้อมทั้งให้ข้อเสนอแนะต่อแผนกตรวจสอบภายในและฝ่ายบริหาร
เพื่อใช้ประโยชน์ในการปรับปรุงการปฏิบัติงาน คณะกรรมการตรวจสอบมีความเห็นว่า
มีระบบการควบคุมภายในที่เพียงพอ

การปฏิบัติตามข้อกำหนดและกฎหมายที่เกี่ยวข้อง

คณะกรรมการตรวจสอบ ได้สอบทานให้บริษัทฯ
ปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย
และกฎหมายที่เกี่ยวข้องกับธุรกิจของบริษัทอย่างสม่ำเสมอ โดยมอบหมายให้แผนกตรวจสอบภายใน
กำหนดไว้เป็นเรื่องที่จะต้องทำการตรวจสอบในทุกระบบงานที่เข้าทำการตรวจสอบ
คณะกรรมการตรวจสอบไม่พบข้อบ่งชี้ที่ทำให้เชื่อว่า
มีข้อบกพร่องที่มีนัยสำคัญเกี่ยวกับการไม่ปฏิบัติตามข้อกำหนด และ/หรือกฎหมายที่เกี่ยวข้อง
และไม่พบรายการทางธุรกิจที่เข้าลักษณะรายการที่เกี่ยวโยงกัน
หรือรายการที่อาจมีความขัดแย้งทางผลประโยชน์

การบริหารความเสี่ยง

คณะกรรมการตรวจสอบให้ความสำคัญกับการบริหารความเสี่ยง
โดยร่วมแสดงความเห็นและแลกเปลี่ยนความรู้ข้อมูลเกี่ยวกับความเสี่ยงและการควบคุมภายในที่มี
ซึ่งอาจมีผลกระทบต่อบริษัทร่วมกับคณะกรรมการบริษัทเป็นประจำอย่างสม่ำเสมอทุกไตรมาส
เพื่อหาแนวทางและมาตรการจัดการความเสี่ยงได้อย่างเหมาะสมให้ลดลงอยู่ในระดับที่ยอมรับได้

การกำกับดูแลกิจการ

คณะกรรมการตรวจสอบ
ได้ส่งเสริมและสนับสนุนให้บริษัทมีกระบวนการพัฒนาการกำกับดูแลกิจการที่ดีอย่างต่อเนื่อง
ตลอดจนให้แนวทางและข้อเสนอแนะที่จำเป็นเพื่อการพัฒนากระบวนการดังกล่าว
ตลอดจนกำกับดูแลให้บริษัทมีการเปิดเผยข้อมูลอย่างโปร่งใส

การคัดเลือกและเสนอแต่งตั้งผู้สอบบัญชี

คณะกรรมการตรวจสอบ ได้พิจารณาผลการปฏิบัติงาน ความเป็นอิสระ
และความเหมาะสมของค่าตอบแทนงานบริการสอบบัญชี
จึงได้เสนอคณะกรรมการบริษัทให้แต่งตั้งนายสมชาย คุรุจิตโกศล (ผู้สอบบัญชีอนุญาตเลขที่ 3277)
หรือนายอำพล จำนงวัฒน์ (ผู้สอบบัญชีอนุญาตเลขที่ 4663) หรือนางสาววรรญา พุทธเสถียร
(ผู้สอบบัญชีอนุญาตเลขที่ 4387) หรือนายนริศ เสาวลักษณ์สกุล (ผู้สอบบัญชีอนุญาตเลขที่ 5369)
แห่งบริษัท เอส.เค.แอคเคาน์แต้นท์ เซอร์วิสเซส จำกัด เป็นผู้สอบบัญชีของบริษัทประจำปี 2552
โดยมีค่าตอบแทนเป็นจำนวนเงิน 630,000 บาท เพื่อนำเสนออนุมัติต่อที่ประชุมผู้ถือหุ้น

คณะกรรมการตรวจสอบ
ได้ปฏิบัติหน้าที่ครบถ้วนตามที่ได้ระบุไว้ในกฎบัตรคณะกรรมการตรวจสอบที่ได้รับอนุมัติจากคณะกรรมการบริษัท
และมีความเห็นว่า บริษัทฯ
มีกระบวนการจัดทำและการเปิดเผยข้อมูลในรายงานทางการเงินอย่างถูกต้องและเหมาะสม
รวมทั้งมีการบริหารความเสี่ยงและระบบควบคุมภายในที่เพียงพอ มีการปฏิบัติตามกฎหมาย
ข้อกำหนดและข้อผูกพันต่างๆ
และมีการปฏิบัติงานที่สอดคล้องกับระบบการกำกับดูแลกิจการที่ดีอย่างเพียงพอ โปร่งใส เชื่อถือได้

(นายสุวรรณ แทนสถิตย์)

ประธานกรรมการตรวจสอบ